Diari Oficial de la Generalitat Valenciana


Sumari del DOGV 2466, del 09-03-1995 (1995/834066)

RESOLUCIÓ de 10 de febrer de 1995, de la Secretaria General de la Conselleria d'Administració Pública, per la qual es disposa la publicació del Conveni de Col·laboració entre l'Oficina Espanyola de Patents i Marques, la Generalitat Valenciana, la Diputació Provincial d'Alacant i l'Ajuntament d'Alacant per a la creació del Consorci d'Obres i Serveis de l'Oficina d'Harmonització del Mercat Interior (COSOAMI).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2466

Data del DOGV
:   09-03-1995

Secció del DOGV
:   ALTRES DISPOSICIONS

Número del document
:   1995/834066


Data del document
:   10-02-1995

Organisme emissor
:   Conselleria d'Indústria, Comerç i Turisme

Tipus de document
:   Resolució

RESOLUCIó de 10 de febrer de 1995, de la Secretaria General de la Conselleria d'Administració Pública, per la qual es disposa la publicació del Conveni de Col·laboració entre l'Oficina Espanyola de Patents i Marques, la Generalitat Valenciana, la Diputació Provincial d'Alacant i l'Ajuntament d'Alacant per a la creació del Consorci d'Obres i Serveis de l'Oficina d'Harmonització del Mercat Interior (COSOAMI).   
Subscrit, després de la tramitació prèvia reglamentària, entre l'Oficina Espanyola de Patents i Marques, la Generalitat Valenciana, la Diputació Provincial d'Alacant i l'Ajuntament d'Alacant, el dia 13 de maig de 1994, un Conveni de Col·laboració per a la creació del Consorci d'Obres i Serveis de l'Oficina d'Harmonització del Mercat Interior (COSOAMI), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0001/95, i que figura com a annex d'aquesta resolució.  
València, 10 de febrer de 1995.- El secretari general de la Conselleria d'Administració Pública.  
Conveni de Col·laboració entre l'Oficina Espanyola de Patents i Marques, la Generalitat Valenciana, la Diputació d'Alacant i l'Ajuntament d'Alacant per a la creació del consorci d'obres i serveis de l'oficina d'harmonització del mercat interior (COSOHMI).  
A la ciutat d'Alacant, 13 de maig de 1994  
REUNITS:  
Juan Ignacio Moltó García, secretari d'estat d'Indústria-president del Consell de Direcció de l'Oficina Espanyola de Patents i Marques, del Ministeri d'Indústria i Energia, en representació de l'administració general de l'estat i de l'Oficina Espanyola de Patents i Marques, i en ús de les atribucions que detenen en matèria de propietat industrial.  
Martín Sevilla Jiménez, conseller d'Indústria, Comerç i Turisme, en representació de la Generalitat Valenciana i en virtut de l'Acord del Govern Valencià de data 12 d'abril de 1994.  
Antonio Mira-Perceval Pastor, president de la Diputació Provincial d'Alacant, en virtut de les competències atribuïdes per l'art. 34 de la Llei 7/1985, de 2 d'abril, reguladora de les Bases de Règim Local, i segons l'acord del Ple, de data 5 de maig de 1994, pel qual s'autoritza la firma d'aquest conveni.  
ángel Luna González, alcalde-president de l'Ajuntament d'Alacant, en virtut de les competències atribuïdes per l'art. 21 de la Llei 7/1985, de 2 d'abril, reguladora de les Bases de Règim Local, i segons l'acord del Ple, de data 6 de maig de 1994, pel qual s'autoritza la firma d'aquest conveni.  
Les parts es reconeixen mútuament, en la qualitat amb què cadascuna hi intervé, legitimades per a atorgar aquest conveni en virtut de les competències que cadascú deté.  
EXPOSEN:   
L'acord del Consell de Ministres de 5 de novembre de 1993 designa la ciutat d'Alacant com a seu de l'organisme de la Unió Europea anomenat Oficina d'Harmonització del Mercat Interior (Marques, Dissenys i Models) (OHMI). I alhora autoritza el Ministeri d'Indústria i Energia perquè porte endavant les gestions i adopte els acords necessàries per a dotar l'esmentada Oficina de l'edifici i les instal·lacions necessàries per al desenvolupament de les seues competències i funcions.  
En aquest sentit, l'administració general de l'estat actua per acomplir la decisió del Consell de les Comunitats Europees, per la qual s'acorda la implantació a Espanya de la seu de l'OHMI, en relació també amb les competències reservades a l'Estat en l'art. 149.1 de la Constitució en matèria de propietat industrial.  
La Generalitat Valenciana actua en virtut de les competències assumides en matèria de sector públic econòmic de la seus titularitat i de participació en la gestió del sector públic econòmic estatal (art. 34 de l'Estatut d'Autonomia), en relació també amb la competència d'execució de la legislació de l'estat en matèria de propietat industrial (art. 33 de l'Estatut d'Autonomia).  
La Diputació Provincial d'Alacant actua en virtut de la seua competència pròpia de fomentar i administrar els interessos peculiars de la província, recollida en l'art. 36.1 de la Llei 7/1985, de 2 d'abril, reguladora de les Bases del Règim Local.  
L'Ajuntament d'Alacant actua en virtut de les competències municipals recollides en l'art. 25.2 de la Llei 7/1985, de promoció de tot tipus d'activitats per a la gestió dels seus interessos, i també en l'art. 28 de realització d'activitats complementàries de les pròpies d'altres administracions públiques.  
El passat 1 de febrer es firmà l'acord marc de col·laboració per a la instal·lació i posada en marxa de l'OHMI, subscrit pel ministre d'Indústria i Energia, el president de la Generalitat Valenciana, el president de la Diputació Provincial d'Alacant i l'alcalde-president de l'Ajuntament d'Alacant. En el dit acord s'estableix el marc d'actuació coordinada de les administracions públiques firmants i es preveu la subscripció d'aquest conveni de col·laboració, i també la creació d'un consorci que, com a organització comuna, amb personalitat jurídica pròpia, aportarà molta més eficàcia en la gestió i la consecució de l'objecte de l'esmentat acord marc.  
Reconeguda la importància que per al municipi d'Alacant i el seu entorn tenen la ubicació allí de l'oficina com a motor de desenvolupament, modernització i internacionalització d'empreses de tot tipus, les parts que compareixen acorden subscriure el present conveni que se subjectarà a les següents:  
Clàusules  
Primera  
Aquest conveni té per objectiu crear el Consorci d'Obres i Serveis de l'Oficina d'Harmonització del Mercat Interior (COSOHMI), d'acord amb allò que es preveu en els articles 6, 7, 8 i 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 57 de la Llei 7/1985, de 2 d'abril, de Bases de Règim Local.  
Segona  
Aquest conveni comprén, a més de les presents clàusules, els Estatuts del Consorci d'Obres i Serveis de l'Oficina d'Harmonització del Mercat Interior (COSOHMI), del qual són part inseparable .  
Tercera  
S'acorda la creació, amb el nom de Consorci d'Obres i Serveis de l'Oficina d'Harmonització del Mercat Interior (COSOHMI) (d'ara endavant Consorci), d'un consorci dels previstos en l'art. 7 de la Llei 30/1992, amb la participació inicial de l'Oficina Espanyola de Patents i Marques (Organisme Autònom del Ministeri d'Indústria i Energia), de la Generalitat Valenciana, de la Diputació Provincial d'Alacant i de l'ajuntament d'Alacant.  
Quarta  
El Consorci es regirà pel present conveni i pels estatuts que s'hi incorporen.  
Cinquena  
1. Les administracions sotasignants participen en la gestió i finançament del Consorci d'acord amb allò previst en els Estatuts, i particularment en els seus articles 7, 13 i 14, en la següent proporció:  
- Oficina Espanyola de Patents i Marques: 50%  
- Generalitat Valenciana: 25%  
- Diputació Provincial d'Alacant: 12,5%  
- Ajuntament d'Alacant: 12,5%  
2. Les administracions sotasignants realitzaran les gestions necessàries per a incorporar als seus respectius pressupostos els crèdits que s'hagen d'aplicar al Consorci. Igualment, procediran a la liquidació de tals crèdits segons les necessitats i les previsions de tresoreria del Consorci aprovades pel seu Consell Rector.  
Sisena  
1. El Consorci es constitueix amb un fons social inicial de 3.868.986.036 pessetes (mil cent milions de pessetes), resultant de les següents aportacions:  
- Oficina Espanyola de Patents   
 i Marques: 517.263.634. PTA (50%)  
- Generalitat Valenciana: 747.254.803. PTA (25%)  
- Diputació Provincial d'Alacant: 725.267.684. PTA (12,5%)  
- Ajuntament d'Alacant: 483.208.923. PTA (12,5%)  
2. En el termini de dos mesos, comptadors des de la data d'aquest acord, les administracions sotasignants reconeixeran i comptabilitzaran les obligacions corresponents a la seus aportació econòmica, a càrrec dels seus respectius pressupostos.  
3. El pagament de les obligacions reconegudes derivades de les aportacions pecuniàries es produirà successivament, segons les previsions de tresoreria aprovades pel Consell Rector del Consorci.  
4. Les aportacions no pecuniàries s'entregaran al Consorci quan ho estime necessari el Consell Rector.  
Setena  
Les administracions sotasignants s'obliguen a dictar les disposicions i a realitzar les actuacions necessàries per a la posada en funcionament del Consorci.  
Vuitena  
El Consorci podrà crear societats mercantils de suport en les quals podrà participar el capital privat provinent de les empreses o institucions que manifesten en el projecte de construcció i posada en marxa de les edificacions i/o els serveis accessoris o complementaris a l'OHMI.  
Novena  
El present conveni, i el Consorci que per mitjà d'ell es crea, té vigència indefinida en els termes de l'art. 4 dels Estatuts.  
Deu  
En el cas d'extinció del Consorci s'actuarà d'acord amb el que es preveu en l'art. 4 dels Estatuts.  
Onze  
Les modificacions d'aquest conveni i les dels Estatuts annexos, seran proposades pel consell rector del consorci a les administracions sotasignants.  
Dotze  
El present conveni entrarà en vigor el mateix dia que se signe, i en el mes següent el Secretari d'Estat d'Indústria-president del Consell de Direcció de l'Oficina Espanyola de Patents i Marques, nomenarà, segons el que es preveu en l'article 7 dels estatuts, el primer consell rector, que es reunirà el mes següent per a aprovar provisionalment el primer pla i el pressupost del Consorci.  
Tretze  
El presente conveni i els estatuts que l'acompanyen seran publicats per les administracions sotasignants en els respectius butlletins oficials.  
I com a prova de conformitat amb tot allò que precedeix, el signen en quatre exemplars a la ciutat i en la data que s'indiquen:  
El secretari d'estat El conseller d'Indústria,  
d'Indústria Comerç i Turisme de la  
 Generalitat Valenciana  
Juan Ignacio Moltó García Martín Sevilla Jimènez  
El president de la Diputació L'alcalde de   
Provincial d'Alacant. l'Ajuntament d'Alacant  
Antonio Mira-Perceval Pastor Angel Luna González  
Estatuts del Consorci d'Obres i Serveis de l'Oficina d'Harmonització del Mercat Interior (COSOHMI)  
CAPíTOL I  
Disposicions generals  
Article 1. Denominació, adscripció institucional, personalitat jurídica, finalitat, col·laboració institucional i dret aplicable  
Article 2. Objecte institucional  
Article 3. Domicili social  
Article 4. Durada i extinció  
Article 5. Creació de societats mercantils de suport  
CAPíTOL II  
Organització i govern  
Article 6. Òrgans de govern  
Article 7. Composició del Consell Rector  
Article 8. Convocatòria i sessions del Consell Rector  
Article 9. Funcions del Consell Rector  
Article 10. Del president  
Article 11. Del director general  
Article 12. Comitès assessors  
CAPíTOL III  
Règim econòmic  
Article 13. Participació de les administracions consorciades  
Article 14. Fons social  
Article 15. Patrimoni  
Article 16. Recursos econòmics  
Article 17. Aplicació de resultats  
Article 18. Contractació  
Article 19. Pla i pressupost anual  
Article 20. Comptabilitat  
Article 21. Tresoreria  
Article 22. Auditoria de comptes  
Article 23. Control del Tribunal de Comptes  
Article 24. Normes de funcionament econòmico-financer  
CAPíTOL IV  
Recursos humans  
Article 25. Personal  
CAPíTOL I  
Disposicions generals  
Article primer. Denominació, adscripció institucional, personalitat jurídica, finalitat, col·laboració institucional i dret aplicable  
1. El Consorci d'Obres i Serveis de l'Oficina d'Harmonització del Mercat Interior (COSOHMI) (d'ara en davant Consorci) és un consorci dels previstos en l'art. 7 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb personalitat jurídica pròpia i independent de la de les seues entitats consorciades i plena capacitat jurídica i d'obrar per al compliment dels seus fins.  
2. El Consorci té com a finalitat bàsica proposar les edificacions de l'Oficina d'Harmonització del Mercat Interior (d'ara endavant OHMI), amb les seues instal·lacions, serveis i tot allò que hi siga accessori o complementari per a la posada en marxa i funcionament, d'acord amb l'objecte institucional descrit en l'art. 2 d'aquests estatuts.  
3. El Consorci es crea per l'Oficina Espanyola de Patents i Marques (Organisme Autònom del Ministeri d'Indústria i Energia), la Generalitat Valenciana, la Diputació Provincial d'Alacant i l'Ajuntament d'Alacant, amb la participació econòmica determinada en l'art. 13 d'aquests estatuts. Les administracions constitutives participen en el Consorci per mitjà del Consell Rector en proporció a les seus aportacions econòmiques.  
4. El Consorci ajusta la seua activitat a l'ordenament Jurídic privat, i es regeix per aquets estatuts i pels acords legalment adoptats pel Consell Rector. Com a entitat pública està sotmés a les normes i els principis del dret públic que li siguen d'aplicació; i en concret, pel que fa a l'organització i el funcionament dels seus òrgans de govern s'aplicarà supletòriament la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article segon. Objecte institucional  
1. Per al compliment de la finalitat descrita en el número 2 de l'article anterior, el Consorci té com a objecte institucional realitzar, promoure, coordinar i gestionar les accions dirigides a l'adquisició i la urbanització de terrenys, la construcció i l'equipament d'edificacions de l'OHMI, i també el subministrament de béns i la prestació de serveis, inclús els que siguen accessoris o complementaris.  
2. Amb caràcter purament enunciatiu, seran activitats pròpies de l'objecte institucional:  
a) L'obtenció de terrenys i, arribat el cas, les gestions urbanístiques necessàries per a convertir-les en aptes per a la realització dels fins que es persegueixen.  
b) L'obtenció d'estudis i projectes de caràcter tècnic, de naturalesa urbanística, organitzativa i de procediments i tots els materials definitoris dels requisits funcionals de l'OHMI.  
c) La realització de concursos d'idees per a la selecció de projectes.  
d) La promoció i la coordinació de tots els projectes es presenten per les administracions públiques i entitats privades en relació a les infraestructures de Serveis públics de l'àrea d'influència de l'OHMI.  
e) La contractació i el seguiment de la construcció, les instal·lacions i l'equipament de les edificacions.  
f) El subministrament de béns i la prestació de serveis que necessite l'OHMI per a la seus posada en marxa i funcionament, inclús els que tinguen caràcter complementari o accessori.  
g) La conclusió de tots els contractes o convenis amb persones físiques o jurídiques que calguen per a finançar i aconseguir els objectius i els fins del Consorci.  
h) L'establiment de relacions de cooperació i col·laboració amb altres institucions i, en particular, amb la Comissió de la Unió Europea i l'OHMI.  
i) La provisió de la seu provisional de l'OHMI.  
j) La realització de les altres activitats tendents a garantir el compliment dels seus fins.  
Article tercer. Domicili social  
El Consorci té la seu a la ciutat d'Alacant, la qual podrà canviar-se, sempre dins d'aquesta ciutat, per acord del Consell Rector.  
Article quart. Duració i extinció  
El Consorci té una duració indefinida. No obstant això, si en cap moment les finalitats pròpies del Consorci s'estimen acomplertes o esdevenen impossibles d'acomplir, el Consell Rector podrà proposar-ne l'extinció a les Administracions constitutives, les quals ho hauran d'acordar per unanimitat. Acordada l'extinció, es procedirà a la liquidació dels corresponents drets i obligacions en proporció a les aportacions econòmiques efectuades.  
Article cinqué. Creació de societats mercantils de suport  
Com a ens instrumentales de suport, el Consorci podrà crear societats mercantils amb capital majoritari públic. Arribat el cas, el Consell Rector podrà acordar la participació i la quantia del capital privat provinent de les empreses o institucions que manifesten interès en el projecte de construcció i posada en marxa de les edificacions, i també en els serveis accessoris o complementaris a l'OHMI. Aquestes societats mercantils quedaran sotmeses en el moment que es creen a la normativa vigent que els siga d'aplicació.  
CAPíTOL II  
Organització i govern  
Article sisé. òrgans de govern  
1. Els òrgans de govern del Consorci són:  
a) El Consell Rector.  
b) El president.  
c) El director general.  
2. Els òrgans de govern podran sol·licitar assessorament dels comitès assessors que es constituesquen i de qualsevol altra persona física o jurídica.  
Article seté. Composició del Consell Rector  
1. El Consell Rector és l'òrgan suprem d'administració i govern del Consorci, i està compost i format per:  
a) El president: el president del Consell de Direcció de l'Oficina Espanyola de Patents i Marques.  
b) El vicepresident: el director general de l'Oficina Espanyola de Patents i Marques.  
c) El director general del Consorci.  
d) Cinc vocals: un designat i nomenat pel president del Consorci, i quatre nomenats pel president: dos a proposta de la Generalitat Valenciana, un a proposta de la Diputació Provincial d'Alacant i un altre a proposta de l'Ajuntament d'Alacant.  
Per cada vocal es nomenarà un suplent que el substituirà en cas d'absència, malaltia i, en general, quan hi haja una causa justificada.  
2. Els vocals poden ser substituïts en qualsevol moment a iniciativa de l'administració consorciada que en va proposar el nomenament.  
3. El Consell Rector tindrà un secretari, que serà nomenat pel president a proposta d'aquell, el qual assistirà a les reunions amb veu i sense vot.  
Article vuité. Convocatòria i sessions del Consell Rector  
1. El Consell Rector es reunirà, després de la convocatòria prèvia a iniciativa del president, o a petició de, almenys, quatre membres, tantes vegades com s'estime necessari per al funcionament del Consorci, o com a mínim una vegada per trimestre natural.  
2. Excepte en els casos d'urgència, apreciats pel president, la convocatòria del Consell Rector s'haurà de cursar almenys 48 hores abans, i en l'emissió es fixarà l'ordre del dia.  
3. Quedarà vàlidament constituït el Consell Rector quan assistisquen a la reunió el president i el secretari o, si és el cas, els qui els substituisquen, i tres membres més.  
4. Els membres del Consell Rector podran atorgar-ne la representació a qualsevol altre membre del Consell, i hauran de comunicar per escrit al president la representació conferida. Cada conseller no podrà detenir més d'una representació.  
5. Els acords es prendran per majoria absoluta dels consellers presents i representats.  
6. Dels acords adoptats, el secretari alçarà l'oportuna acta de cada sessió, la qual serà aprovada en la mateixa sessió o en la següent que es realitze, segons el que determine el Consell Rector.  
L'acta haurà d'anar firmada pel secretari amb el vist-i-plau del president, i s'expedirà certificacions dels acords del Consell Rector de la mateixa manera, sense perjudici que hi haja un llibre d'actes en el qual consten les actes de les sessions i els acords adoptats, que custodiarà el secretari.  
7. El Consell Rector podrà establir el dret i la quantia de la corresponent compensació econòmica per l'assistència dels seus membres a les reunions, de conformitat, en el cas que siguen personal al servei de les administracions públiques, amb allò que es disposa en les disposicions reguladores de l'administració general de l'estat sobre indemnitzacions per raó de servei. En tot cas, els membres del Consell Rector podran ser reemborsats per les despeses degudament justificades que se'ls originen per l'assistència al Consell.  
8. Quan en situacions d'urgent necessitat no siga possible la reunió del Consell Rector per falta de quòrum, el president podrà adoptar les decisions reservades a la competència del Consell. En aquest cas, el president estarà obligat a retre comptes al Consell, en la primera reunió, dels acords adoptats per tal que es ratifiquen.  
Article nové. Funcions del Consell Rector  
1. Correspon al Consell Rector l'exercici de les següents funciones:  
a) Aprovar, modificar i seguir els plans anuals.  
b) Aprovar el pressupost anual i la seua liquidació.   
c) Examinar i aprovar els comptes anuals i l'informe d'execució del plan.  
d) Aprovar les normes de funcionament econòmico-financer i les altres normes reguladores del règim intern del consorci.  
e) Aprovar les despeses i les adjudicacions relatives a inversions, obres, serveis i subministraments essencials.  
f) Autoritzar l'assumpció d'emprèstits, operacions de crèdit i les altres operacions d'endeutament que puguen convenir al Consorci.  
g) Acordar l'exercici de les accions i els recursos jurisdiccionals o administratius que corresponguen al Consorci per a la defensa dels seus interessos davant els tribunals de justícia i altres administracions públiques.  
h) Aprovar els acords, pactes o convenies que considere convenientes o necessaris per a la realització de l'objecte social, especialment els que puga subscriure amb la Comissió de la Unió Europea i/o amb l'OHMI.  
i) Les funcions recollides en altres Articles d'aquests estatuts, i també les que no reserven els estatuts als altres òrgans de govern.  
2. Les funcions designades en el número anterior amb les lletres a), b), c) i d) són indelegables. La resta seran delegables però sempre de forma expressa i determinant-ne els límits de l'exercici.  
Article deu. Del president  
1. Correspon al president del Consorci:  
a) Representar el Consorci i el seu Consell Rector davant tot tipus de persones o ens públics o privats.  
b) Presidir, suspendre i alçar les sessions del Consell Rector, dirigir-ne les deliberacions i dirimir els empats amb el seu vot de qualitat.  
c) Vetllar pel compliment dels estatuts, dels acords adoptats en el Consell Rector i, en general, de les normes aplicables a cada cas.  
d) Nomenar i contractar el director general.  
e) Totes les altres facultats que té atribuïdes de forma expressa per aquests estatuts i les que li delegue el Consell Rector.  
2. En els casos d'absència o impossibilitat, el president serà substituït pel vicepresident, i aquell podrà delegar el seu vot en el vicepresident. Igualment, el president pot delegar les seues funcions de manera expressa tot determinant-ne els límits de l'exercici.  
Article onze. Del director general  
1. El director general és contractat pel Consorci en Règim laboral especial d'alta direcció.  
2. Correspon al director general:  
a) Elaborar i presentar al Consell els projectes de planes i pressupostos anuals.  
b) Formular i presentar al Consell els comptes anuals, l'informe d'execució del pla i la liquidació del pressupost.  
c) Elaborar projectes de normes de funcionament econòmico-financer i altres normes reguladores del règim intern del consorci i la seua aplicació, una vegada les haja aprovades el Consell Rector.  
d) L'administració ordinària. Amb aquesta finalitat podrà realitzar totes les gestions que requeresca el seu desenvolupament, subscriure els documents precisos, celebrar els contractes oportuns i efectuar els pagaments per al compliment de les obligacions del Consorci.  
e) Elevar al Consell Rector les propostes de despeses i compromisos que es referesquen a inversions, obres, Serveis i subministraments essencials.  
f) La direcció dels serveis de personal, el seu nomenament i els subministraments especials.  
g) L'execució dels acords adoptats pel Consell Rector i de les resolucions dictades pel president.  
3. Tindrà les facultats necessàries per a desenvolupar les funcions d'administració i direcció del Consorci que li atribuesquen aquests estatuts amb plena subjecció a ells i a allò que s'estableix en l'ordenament jurídic. Amb aquesta finalitat, podrà obrir, cancel·lar, utilitzar i disposar de comptes corrents i de crèdit a bancs, caixes d'estalvi i/o a qualsevol altra entitat de crèdit.  
4. Realitzarà les altres funcions que li encomane el Consell Rector i el president amb les facultats que, de forma expressa, li deleguen.  
5. Podrà delegar alguna de les seues funcions, encara que no podran ser objecte de delegació les que al seu torn li hagen estat delegades.  
Article dotze. Comitès assessors  
Per tal d'ajudar a prendre decisions, el Consell Rector podrà constituir comitès d'assessorament integrats per professionals de reconegut prestigi en la matèria de què es tracta. La seua organització i funcionament estaran regulats pel Consell Rector d'acord amb allò que es preveu en la Llei 30/1992 de Règim jurídic de les administracions públiques i del procediment administratiu comú, sobre òrgans col·legiats.  
CAPíTOL III  
Règim econòmic  
Article tretze. Participació de les administracions consorciades  
1. Les administracions públiques participen en el finançament del Consorci en les següents proporcions:  
- Oficina Espanyola de Patents i Marques: 50%  
- Generalitat Valenciana: 25%  
- Diputació Provincial d'Alacant: 12,5%  
- Ajuntament d'Alacant: 12,5%  
2. Les administracions públiques citades mantindran la proporcionalitat del número anterior en les aportacions que facen al fons social del consorci, i també en els préstecs i els crèdits que li concedesquen, i els avales i les altres operacions de consolidació que realitzen en favor del Consorci.  
Article catorze. Fons social  
1. El fons social estarà constituït per les aportacions pecuniàries i/o no pecuniàries que, segons la proporció de l'art. 13 anterior, efectuen les administracions consorciades per tal de dotar de fons propis el Consorci.  
2. El fons social s'incrementarà amb les aportacions proporcionals que aquest fi efectuen les administracions consorciades, de forma que es mantinguen els percentatges de participació de l'article 13 anterior.  
3. Els desemborsaments de les aportacions pecuniàries al fons social s'aniran produint segons la previsió de tresoreria aprovada pel Consell Rector.  
4. Les aportacions no pecuniàries, qualsevulla que en siga la naturalesa, i les seues valoracions hauran de ser aprovades prèviament pel Consell Rector. Igualment, aquest determinarà el moment en què es lliuraran al Consorci.  
Article quinze. Patrimoni  
1. El Consorci tindrà per al compliment dels seus fins un patrimoni propi, distint al de les administracions públiques constitutives, integrat pel conjunt de béns, drets i obligacions de què siga titular.  
2. Amb aquesta finalitat es formarà un inventari amb el conjunt dels béns que integren el patrimoni del Consorci.  
Article setze. Recursos econòmics  
Els recursos econòmics del Consorci estan constituïts per:  
a) Les aportacions al fons social efectuades per les administracions consorciades, d'acord amb allò que s'estableix en els articles 13 i 14 dels presents estatuts.  
b) Les subvenciones, aportacions i donacions que es puguen concedir a favor del Consorci, procedents de fons de la Unió Europea, OHMI, d'altres administracions públiques, d'ens públics i de particulars.  
c) Els ingressos ordinaris i extraordinaris obtinguts en l'exercici de les seues activitats, inclús de la venda de béns i prestació de serveis.  
d) Els fruits i rendiments dels béns i els drets que integren el seu patrimoni.  
e) Els emprèstits que puga emetre i també els crèdits, préstecs i altres operacions financeres que puga concertar tant amb les administracions públiques, com amb caixes d'estalvi, bancs i altres entitats de crèdit, bé nacionals i/o estrangeres.  
f) Els productes i rendes derivats de les seues participacions en altres societats.  
g) Qualsevol altre recurs no previst en els paràgrafs anteriors que puga correspondre-li, o li siga atribuït per conveni, donació o qualsevol altre procediment legalment establert.  
Article disset. Aplicació de resultats  
L'excedent que anualment reflectesca el compte de resultats del Consorci, es distribuirà entre les administracions consorciades en proporció a les seues aportacions, o bé s'aplicarà al finançament d'inversions o a la reducció de l'endeutament, segons un acord del Consell Rector.  
Article divuit. Contractació  
1. El Consorci contracta en règim de dret privat, amb subjecció al pla i al pressupost en vigor, atén en tot cas l'interès de l'entitat i aplica els principis de publicitat i lliure concurrència.  
2. Els contractes ordinàris del Consorci seran aprovats i formalitzats pel director general.  
3. Els contractes que es referesquen a inversions, obres, serveis i subministraments essencials seran subscrits pel director general, després que s'haja aprovat la despesa, l'adjudicació i les condicions generals i particulars de la contractació pel Consell Rector.  
4. Són inversions, obres, serveis i subministraments essencials els que es definesquen com a tals en el pla anual aprovat pel Consell Rector i els que aquest òrgan qualifique així.  
Article dinou. Pla i pressupost anual  
1. El Consorci recollirà en un pla els objectius plurianuals i anuals; el programa d'activitats per a assolir-los; les inversions, els serveis i els mitjans materials i humans per a portar-los endavant; les activitats i també els recursos financers necessaris.  
2. El pressupost és l'expressió conjunta i sistemàtica de la xifra anual prevista de les despeses i els ingressos derivats del pla. Al pressupost s'afegirà una previsió del compte de resultats, del balanç i del quadre de finançament.  
3. El pressupost del Consorci recollirà específicament les aportacions financeres de les administracions consorciades, quan estiguen expressament consignades en els seus respectius pressupostos; en el cas que alguna administració no acomplesca els compromisos financers que es deriven del seu pressupost vàlidament aprovat, les altres administracions participants podran optar per:  
a) Assumir proporcionalment la càrrega financera derivada de l'incompliment.  
b) Instar al Consell Rector que reduesca el pressupost corresponent.  
En qualsevol cas, l'administració que no complesca no participarà en el Consell Rector del Consorci durant l'exercici pressupostari corresponent.  
4. El director general presentarà al Consell Rector el projecte del pla i el pressupost de l'exercici següent, almenys tres mesos abans que finalitze l'exercici corresponent.  
5. L'exercici econòmic coincidirà amb l'any natural, a menys que el Consell Rector autoritze un altre període determinat.  
Article vint. Comptabilitat  
1. El Consorci ajustarà la seua comptabilitat al Pla General de Comptabilitat vigent, amb les adaptacions que convinguen.  
2. El director general formularà els comptes anuals abans de l'1 de març de l'exercici següent.  
3. Els comptes anuals comprenen el balanç, el compte de pèrdues i guanys, i la memòria. A aquests comptes s'afegiran l'informe d'execució del pla i la liquidació del pressupost.  
4. El Consell Rector pot sol·licitar en qualsevol moment dades sobre el moviment de tresoreria, sobre l'estat dels comptes i sobre l'execució del pressupost del Consorci.  
5. Els comptes anuals seran aprovats pel Consell Rector abans de l'1 de juliol de l'exercici següent.  
Article vint-i-u. Tresoreria  
1. El director general elaborarà previsions periòdiques de tresoreria, d'acord amb els quals, i una vegada aprovats pel Consell Rector, es faran els desemborsaments de les aportacions econòmiques reconegudes en els pressupostos de les administracions consorciades, i es concertaran les operacions financeres necessàries.  
2. Els excedents de tresoreria es gestionaran amb criteris de seguretat, rendibilitat i liquiditat.  
3. Les operacions actives i passives de tresoreria es duran endavant pel director general, el qual periòdicament informarà el Consell Rector.  
Article vint-i-dos. Auditoria de comptes  
El Consorci sotmetrà a auditories els seus comptes anuals.  
Article vint-i-tres. Control del Tribunal de Comptes  
1. El Consorci presentarà abans del 31 d'agost, els seus comptes anuals directament al Tribunal de Comptes.  
2. Els comptes anuals que cal presentar són: el balanç, el compte de pèrdues i guanys i la memòria de l'exercici; a tot això caldrà afegir-hi l'informe d'execució del pla, la liquidació del pressupost i l'informe dels auditors.  
3. El director general és el responsable dels comptes que s'hagen de retre al Tribunal de Comptes.  
Article vint-i-quatre. Normes de funcionament econòmico-financer  
1. Les normes de funcionament econòmico-financer seran elaborades pel director general, el qual les proposarà perquè s'aproven al Consell Rector.  
2. Les normes de funcionament econòmico-financers tenen com a finalitat regular les operacions i els processos per tal de, procedint de manera homogènia segons el que és previst, compatibilitzar eficiència i garantia en la gestió i maneig dels recursos del Consorci.  
CAPíTOL IV  
Recursos humans  
Article vint-i-cinc. Personal  
1. El personal al servei del Consorci estarà integrat per treballadors contractats d'acord amb la legislació laboral al Dret civil.  
2. El Règim d'incompatibilitat del personal al servei del Consorci serà, almenys, el previst en la Llei 53/1984, de 26 de desembre, d'Incompatibilitat del personal al servei de les administracions públiques, i el Consell Rector podrà establir normes addicionals d'incompatibilitat.  
3. Les retribucions del personal al servei del Consorci seran fixades d'acord amb el pla i els pressupostos aprovats pel Consell Rector, i s'ajustaran als criteris establerts anualment en la llei de pressupostos generals de l'estat.